上知郡承議
作者：鄭俠
朝代：宋

paragraphs: 至樂之性長自餘，世物莫得而榛蕪。
陰陽變化在舒慘，千里豈足勞建除。
憶昔僣侈擅一隅，瓊宫貝闕粧金珠。
窮奢極靡相傾奪，所不可道矧可書。
天清地寧聖神出，蕩蕩一化渾太虗。
頽基故址盡荒草，往往狐兎来爭居。
魚書虎符若郵傳，幾人到此圖安舒。
譚公賢明大國後，寶璞豈肯彫璠璵。
拂除荒穢出夷曠，茨茅墩瓦從古初。
璧書齊丘儉化論，譬如論海先河渠。
千古興亡一端夢，逍遥巾氅日裕如。
有客登亭見施設，笑殺瑣瑣誇瀛壺。